[pic] | EUROOPAN YHTEISÖJEN KOMISSIO |

Bryssel 1.7.2005

KOM(2005) 295 lopullinen

Ehdotus

NEUVOSTON ASETUS

lopullisen polkumyyntitullin käyttöönotosta Kiinan kansantasavallasta peräisin olevan volframikarbidin ja sulatetun volframikarbidin tuonnissa annetun asetuksen (EY) N:o 2268/2004 muuttamisesta

(komission esittämä)

PERUSTELUT

EHDOTUKSEN TAUSTA |

Ehdotuksen perustelut ja tavoitteet Tämä ehdotus koskee polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22. joulukuuta 1995 annetun neuvoston asetuksen (EY) N:o 384/96, jäljempänä ’perusasetus’, sellaisena kuin se on viimeksi muutettuna 8. maaliskuuta 2004 annetulla neuvoston asetuksella (EY) N:o 461/2004, soveltamista Kiinan kansantasavallasta peräisin olevan volframikarbidin ja sulatetun volframikarbidin tuontia koskevassa menettelyssä. |

Asiayhteys Ehdotus tehdään perusasetuksen täytäntöönpanon yhteydessä, ja se perustuu tutkimukseen, joka tehtiin perusasetuksessa säädettyjen sisältöä ja menettelyä koskevien vaatimusten mukaisesti. |

Nykyiset säännökset ehdotuksen alalla Ehdotuksen alalla ei ole tällä hetkellä olemassa mitään säännöksiä. |

Johdonmukaisuus unionin muiden politiikkojen ja tavoitteiden kanssa Ei sovelleta. |

ASIANOMAISTEN OSAPUOLTEN KUULEMINEN JA VAIKUTUSTEN ARVIOINTI |

Asianomaisten osapuolten kuuleminen |

Menettelyn osapuolilla on jo ollut mahdollisuus puolustaa etujaan tutkimuksen aikana perusasetuksen säännösten mukaisesti. |

Asiantuntijalausunnot |

Ulkopuolista asiantuntemusta ei tarvittu. |

Vaikutusten arviointi Ehdotus perustuu perusasetuksen täytäntöönpanoon. Perusasetuksessa ei säädetä yleisestä vaikutusten arvioinnista, mutta se sisältää tyhjentävän luettelon arvioitavista edellytyksistä. |

EHDOTUKSEN OIKEUDELLISET NÄKÖKOHDAT |

Tiivistelmä ehdotetuista toimista Komissio pani 31. maaliskuuta 2004 vireille Kiinan kansantasavallasta peräisin olevan volframikarbidin ja sulatetun volframikarbidin tuontiin sovellettavien polkumyynnin vastaisten toimenpiteiden välivaiheen tarkastelun. Tutkimus rajattiin toimenpiteiden soveltamisalaan. Polkumyynnin vastaisia toimenpiteitä sovellettiin vuodesta 1998 alkaen, ja niiden voimassaoloaikaa jatkettiin neuvoston asetuksella (EY) N:o 2268/2004 viiden vuoden ajaksi. Liitteenä oleva ehdotus neuvoston asetukseksi perustuu tuotteen analyysiin. Tutkimuksen tulokset ovat varmistaneet yhteisön tuottajien väitteet eli sen, että markkinoille on tullut uusi tuotetyyppi, volframikarbidin ja lisäaineiden seos. Voimassa olevien toimenpiteiden tehokkuuden varmistamiseksi polkumyynnin vastaisten toimenpiteiden soveltaminen olisi laajennettava koskemaan myös tätä uutta tuotetyyppiä. Jäsenvaltioita kuultiin 11. toukokuuta 2005, eikä yksikään vastustanut ehdotettuja toimia. Tämän vuoksi ehdotetaan, että neuvosto hyväksyy liitteenä olevan ehdotuksen asetukseksi, joka olisi julkaistava Euroopan unionin virallisessa lehdessä mahdollisimman pian. |

Oikeusperusta Neuvoston asetus (EY) N:o 384/96, annettu 22 päivänä joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta, sellaisena kuin se on viimeksi muutettuna neuvoston asetuksella (EY) N:o 461/2004, annettu 8 päivänä maaliskuuta 2004. |

Toissijaisuusperiaate Ehdotus kuuluu yhteisön yksinomaiseen toimivaltaan. Tämän vuoksi toissijaisuusperiaatetta ei sovelleta. |

Suhteellisuusperiaate Ehdotuksessa noudatetaan suhteellisuusperiaatetta seuraavista syistä: |

Toimintatapa on kuvattu edellä mainitussa perusasetuksessa eikä mahdollisuutta kansallisiin päätöksiin anneta. |

Vaatimusta, jonka mukaan yhteisölle, kansallisille hallituksille, alue- ja paikallisviranomaisille, taloudellisille toimijoille ja kansalaisille aiheutuvan taloudellisen tai hallinnollisen rasituksen olisi pysyttävä mahdollisimman pienenä ja oltava oikeassa suhteessa tavoitteeseen, ei sovelleta. |

Säädöslajin valinta |

Ehdotettu säädöslaji: asetus. |

Muut säädöslajit eivät tule kyseeseen seuraavista syistä: Edellä mainitussa perusasetuksessa ei säädetä muista vaihtoehdoista. |

TALOUSARVIOVAIKUTUKSET |

Ehdotus ei vaikuta yhteisön talousarvioon. |

1. Ehdotus

NEUVOSTON ASETUS

lopullisen polkumyyntitullin käyttöönotosta Kiinan kansantasavallasta peräisin olevan volframikarbidin ja sulatetun volframikarbidin tuonnissa annetun asetuksen (EY) N:o 2268/2004 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96[1], jäljempänä ’perusasetus’, ja erityisesti sen 11 artiklan 3 kohdan,

ottaa huomioon komission ehdotuksen[2], jonka tämä on tehnyt neuvoa-antavaa komiteaa kuultuaan,

sekä katsoo seuraavaa:

A. VOIMASSA OLEVAT TOIMENPITEET

(1) Neuvosto otti asetuksella (EY) N:o 771/98[3] käyttöön 33 prosentin suuruisen lopullisen polkumyyntitullin, jota kannetaan Kiinan kansantasavallasta peräisin olevan volframikarbidin ja sulatetun volframikarbidin tuonnissa. Toimenpiteiden voimassaolon päättymistä koskevan tarkastelun jälkeen tulli otettiin uudelleen käyttöön neuvoston asetuksella (EY) N:o 2268/2004[4].

B. TÄMÄ TUTKIMUS

(2) Kun toimenpiteiden voimassaolon päättymistä koskeva tarkastelu oli vielä kesken, komissio vastaanotti perusasetuksen 11 artiklan 3 kohdan mukaisen toimenpiteiden välivaiheen tarkastelua koskevan pyynnön. Pyynnön esitti Euroopan metallivalmistajien yhdistys (Eurometaux, jäljempänä ’pyynnön esittäjä’) kolmen tuottajan puolesta. Näiden tuottajien osuus volframikarbidin ja sulatetun volframikarbidin kokonaistuotannosta yhteisössä on huomattava (yli 80 prosenttia). Pyynnön esittäjä väitti, että markkinoille oli tullut uusi tuotetyyppi, joka kuuluu volframikarbidiin ja sulatettuun volframikarbidiin sovellettavien voimassa olevien toimenpiteiden soveltamisalaan. Pyynnön esittäjä väitti, että uusi tuotetyyppi vastasi fyysisiltä ja kemiallisilta perusominaisuuksiltaan ja käyttötarkoituksiltaan voimassa olevien toimenpiteiden kattamaa tuotetta. Näissä olosuhteissa pyynnön esittäjä väitti, että niin voimassa olevien toimenpiteiden kattamaa tuotetta kuin uutta tuotetyyppiä olisi tästä syystä pidettävä yhtenä ja samana tuotteena ja että voimassa olevia toimenpiteitä olisi sovellettava myös uuden tuotetyypin tuontiin.

(3) Kuultuaan neuvoa-antavaa komiteaa komissio päätti, että oli olemassa riittävä näyttö osittaisen välivaiheen tarkastelun panemiseksi vireille, mistä syystä se pani 31 päivänä maaliskuuta 2004 vireille perusasetuksen 11 artiklan 3 kohdan mukaisen tutkimuksen[5]. Tutkimus rajattiin voimassa olevien toimenpiteiden soveltamisalaan kuuluvan tuotteen määritelmään, jotta voitiin arvioida, oliko voimassa olevien toimenpiteiden soveltamisalaa muutettava.

(4) Tutkimusajanjakso käsitti 1 päivän tammikuuta 2003 ja 31 päivän joulukuuta 2003 välisen ajan.

(5) Komissio ilmoitti tarkastelun vireillepanosta pyynnön esittäneille yhteisön tuottajille, kaikille tunnetuille yhteisön tuojille, kaikille tunnetuille yhteisön käyttäjille ja kaikille tunnetuille viejille Kiinan kansantasavallassa.

(6) Komissio pyysi tietoja kaikilta edellä mainituilta osapuolilta ja muilta osapuolilta, jotka ottivat komissioon yhteyttä tutkimuksen vireillepanoa koskevassa ilmoituksessa asetetussa määräajassa. Lisäksi komissio antoi muille asianomaisille osapuolille tilaisuuden esittää näkökantansa kirjallisesti ja pyytää tulla kuulluiksi.

(7) Yksikään tuoja, kauppias tai viejä ei vastannut kyselylomakkeeseen. Volframikarbidin ja sulatetun volframikarbidin viisi tärkeintä viejää esittivät kuitenkin kirjallisia huomautuksia.

(8) Seuraavat kolme yhteisön tuotannonalan yritystä vastasivat kyselylomakkeeseen:

- H.C. Starck GmbH, Saksa

- Wolfram Bergbau- und Hütten-GmbH, Itävalta

- Eurotungstène Poudres S.A., Ranska.

(9) Seuraavat seitsemän EU:n käyttäjää vastasivat kyselylomakkeeseen:

- Boart Longyear, GmbH & Co KG, Saksa

- Ceratizit S.à.r.l., Luxemburg

- Ceratizit GmbH, Saksa

- F.I.L.M.S. s.p.a., Italia

- MISCELE s.r.l, Italia

- Harditalia s.r.l., Italia

- TRIBO Hartmetall GmbH, Saksa.

C. TARKASTELTAVANA OLEVA TUOTE

(10) Tarkasteltavana olevat tuotteet, jotka määritellään voimassa olevien toimenpiteiden käyttöönotosta annetussa asetuksessa, ovat Kiinan kansantasavallasta peräisin oleva volframikarbidi ja sulatettu volframikarbidi, jotka kuuluvat CN-koodiin 2849 90 30. Molemmat ovat hiilen ja volframin yhdisteitä, jotka on valmistettu lämpökäsittelyllä (ensimmäinen hiiletyksellä ja toinen sulattamalla). Molemmat tuotteet ovat välituotteita, joita käytetään kovametalliosien kuten kovametallisten terätyökalujen ja kovaan kulutukseen tarkoitettujen osien valmistukseen sekä kulutusta kestävissä pinnoitteissa, öljyn- ja kallionporaukseen tarkoitettujen työkalujen terissä ja metallien vetämiseen ja takomiseen tarkoitetuissa muoteissa ja kärjissä.

D. TUTKIMUKSEN TULOKSET

1. Alustava huomautus

(11) Viejät väittivät kirjallisissa huomautuksissaan, että tutkimuksen vireillepano oli ”oikeudellisesti epäjohdonmukaista”, minkä vuoksi ne eivät vastanneet kyselylomakkeeseen. Viejien mielestä väitettä uuden tuotetyypin tulosta markkinoille ei ollut mahdollista tutkia tarkastelussa, joka rajattiin perusasetuksen 11 artiklan 3 kohdan mukaisesti tarkasteltavana olevan tuotteen määritelmään, vaan tarkastelu edellytti pikemminkin perusasetuksen 5 artiklan mukaista täydellistä polkumyyntitutkimusta. Tämän tarkastelun tavoitteena on kuitenkin arvioida, voidaanko uutta tuotetyyppiä ja voimassa olevien toimenpiteiden soveltamisalaan kuuluvaa tuotetta pitää tarkasteltavana olevana tuotteena eli onko molemmilla samanlaiset perusominaisuudet ja käyttötarkoitukset ja voidaanko niitä tästä syystä pitää yhtenä ja samana tuotteena. Arviointi voidaan tehdä ainoastaan tarkasteltavan olevan tuotteen tuontiin sovellettavien voimassa olevien toimenpiteiden tarkastelun yhteydessä. Perusasetuksen 5 artiklan mukainen tutkimus voidaan panna vireille vain, jos kyseessä on eri tuote. Tästä syystä viejien väite ei pidä paikkaansa, ja se on hylättävä. Huomautettakoon, että kyseisten viejien kieltäytyminen yhteistyöstä johti siihen, että tiettyjä tarkastelun kannalta olennaisia tietoja ei saatu vaan oli käytettävä saatavilla olevia tietoja perusasetuksen 18 artiklan mukaisesti.Viejät väittivät kirjallisissa huomautuksissaan, että tutkimuksen vireillepano oli ”oikeudellisesti epäjohdonmukaista”, minkä vuoksi ne eivät vastanneet kyselylomakkeeseen. Viejien mielestä väitettä uuden tuotetyypin tulosta markkinoille ei ollut mahdollista tutkia tarkastelussa, joka rajattiin perusasetuksen 11 artiklan 3 kohdan mukaisesti tarkasteltavana olevan tuotteen määritelmään, vaan tarkastelu edellytti pikemminkin perusasetuksen 5 artiklan mukaista täydellistä polkumyyntitutkimusta. Tämän tarkastelun tavoitteena on kuitenkin arvioida, voidaanko uutta tuotetyyppiä ja voimassa olevien toimenpiteiden soveltamisalaan kuuluvaa tuotetta pitää tarkasteltavana olevana tuotteena eli onko molemmilla samanlaiset perusominaisuudet ja käyttötarkoitukset ja voidaanko niitä tästä syystä pitää yhtenä ja samana tuotteena. Arviointi voidaan tehdä ainoastaan tarkasteltavan olevan tuotteen tuontiin sovellettavien voimassa olevien toimenpiteiden tarkastelun yhteydessä. Perusasetuksen 5 artiklan mukainen tutkimus voidaan panna vireille vain, jos kyseessä on eri tuote. Tästä syystä viejien väite ei pidä paikkaansa, ja se on hylättävä. Huomautettakoon, että kyseisten viejien kieltäytyminen yhteistyöstä johti siihen, että tiettyjä tarkastelun kannalta olennaisia tietoja ei saatu vaan oli käytettävä saatavilla olevia tietoja perusasetuksen 18 artiklan mukaisesti.

2. Uusi tuotetyyppi

(12) Uusi tuotetyyppi koostuu pääasiassa voimassa olevien toimenpiteiden soveltamisalaan kuuluvasta tuotteesta, johon sekoitetaan pieni prosenttiosuus muuta metallijauhetta (erityisesti kobolttia, mutta myös muita metallijauheita kuten nikkeliä, kromia ja muita ainesosia voidaan sekoittaa tarkasteltavana olevaan tuotteeseen toivotuista erityisominaisuuksista riippuen). Uusi tuotetyyppi luokitellaan tällä hetkellä CN-koodiin 3824 30 00 (”sintraamattomat metallikarbidit sekoitettuina keskenään tai metallisten sideaineiden kanssa”), johon kuuluu monenlaisia jalostuksen eri vaiheissa tarvittavia seoksia. Kuten voimassa olevien toimenpiteiden soveltamisalaan kuuluva tuote (ks. johdanto-osan 10 kappale), uusi tuotetyyppi on välituote, jota käytetään kovametalliosien valmistuksessa.

3. Voimassa olevien toimenpiteiden soveltamisalaan kuuluvan tuotteen ja uuden tuotetyypin vertailu:

(13) Sen arvioimiseksi, pitäisikö uutta tuotetyyppiä pitää tarkasteltavana olevana tuotteena ja kuuluisiko se tästä syystä voimassa olevien toimenpiteiden soveltamisalaan, tutkittiin, onko uudella tuotetyypillä ja voimassa olevien toimenpiteiden soveltamisalaan kuuluvalla tuotteella samat kemialliset ja fyysiset perusominaisuudet sekä samat käyttötarkoitukset. Lisäksi tutkittiin, kuinka yhteisön käyttäjät suhtautuivat tähän uuteen tuotetyyppiin.

2. Fyysiset ja kemialliset perusominaisuudet

(14) Kuten edellä johdanto-osan 12 kappaleessa mainitaan, uusi tuotetyyppi on välituote, joka koostuu olemassa olevien toimenpiteiden soveltamisalaan kuuluvasta tuotteesta, johon yksinkertaisesti sekoitetaan toista metallijauhetta.

(15) Tutkimus osoitti, että voimassa olevien toimenpiteiden soveltamisalaan kuuluvan tuotteen sekoittaminen metallijauheen kanssa ei muuta voimassa olevien toimenpiteiden soveltamisalaan kuuluvan tuotteen perusominaisuuksia. Vaikka uuden tuotetyypin rakenne eroaa hieman voimassa olevien toimenpiteiden soveltamisalaan kuuluvan tuotteen rakenteesta, kun siihen lisätään pieni määrä kobolttia, katsottiin, että molempien tuotteiden fyysiset ja kemialliset perusominaisuudet ovat samat ja että niiden täysin samat jalostusvaiheet johtavat täsmälleen samanlaiseen käyttötarkoitukseen. Vasta myöhemmissä jalostusvaiheissa (ks. myös johdanto-osan 18 kappale) esimerkiksi kobolttia käytetään sideaineena eli varmistamaan huolellisesti sekoitettujen eri ainesosien sitoutuminen yhteen. Uusia fysikaalisia ja kemiallisia perusominaisuuksia syntyy vasta tässä vaiheessa (ks. myös johdanto-osan 24 kappale). Niin ikään todettiin, että samoin kuin kobolttia lisättäessä muiden aineiden (esim. nikkelin, kromin ja/tai muiden ainesosien) lisääminen ei sinänsä muuta toimenpiteiden soveltamisalaan kuuluvan tuotteen perusominaisuuksia. Muiden aineiden lisääminen jauhatusvaiheessa riippuu toivotuista erityisominaisuuksista (ks. johdanto-osan 18 kappale).

(16) Lisäksi pantiin merkille, ettei yksikään yhteisön tuottaja valmista uutta tuotetyyppiä.

(17) Tästä syystä uuden tuotetyypin ja voimassa olevien toimenpiteiden soveltamisalaan kuuluvan tuotteen välillä ei ole olennaisia fyysisiä tai kemiallisia eroja.

3. Käyttötarkoitukset

(18) Sekä voimassa olevien toimenpiteiden soveltamisalaan kuuluva tuote että uusi tuotetyyppi edustavat samaa vaihetta volframin tuotantoketjussa. Kuten voimassa olevien toimenpiteiden soveltamisalaan kuuluva tuote uusi tuotetyyppi on jauhettava huolellisesti (yhdessä muiden metalli- tai karbidilisäaineiden ja orgaanisten sideaineiden kanssa) sekä rakeistettava vakuumi- tai sumutuskuivaamalla (jotta rakeet ovat muodoltaan homogeenisiä) ennen kuin jauhe on valmista puristettavaksi. Puristusvalmista jauhetta käytetään kovametalliosien (lopputuote, joka saadaan aikaan puristamalla ja sintraamalla eli muotoilemalla korkeassa lämpötilassa) valmistuksessa, jolloin lisätty metallijauhe alkaa toimia sideaineena. Niin voimassa olevien toimenpiteiden soveltamisalaan kuuluva tuote kuin uusi tuotetyyppi on tästä syystä jalostettava samalla menettelyllä puristusvalmiiksi jauheeksi. Puristusvalmiin jauheen on puolestaan vastattava asiakkaiden eli kaivos-, metalli- tai pinnoitusteollisuuden koostumusta koskevia erityisvaatimuksia.

(19) Edellä todetun perusteella voimassa olevien toimenpiteiden soveltamisalaan kuuluva tuote ja uusi tuotetyyppi edustavat molemmat samaa vaihetta tuotantoketjussa, eikä pienen kobolttimäärän tai minkä tahansa muun johdanto-osan 15 kappaleessa mainitun aineen lisääminen muuta voimassa olevien toimenpiteiden soveltamisalaan kuuluvan tuotteen ominaisuuksia. Molemmilla tuotteilla on sama käyttötarkoitus eli ne edellyttävät jatkojalostusta.

4. Käyttäjien käsitykset

(20) Tarkasteltavana olevan tuotteen käyttäjät ovat pääasiassa monenlaisten kovametalliosien pientuottajia. Muutamat yhteistyössä toimineista käyttäjistä vahvistivat edellä mainitut päätelmät eli sen, että niin voimassa olevien toimenpiteiden soveltamisalaan kuuluvaa tuotetta kuin uutta tuotetyyppiä jalostetaan EU:n markkinoilla.

(21) Tutkimus osoitti myös, että vain harvat käyttäjät, joista ainoastaan yksi toimi täysin yhteistyössä, ovat tuoneet uutta tuotetyyppiä Kiinan kansantasavallasta. Yhteistyössä toiminut käyttäjä totesi, että uutta tuotetyyppiä käytettiin täsmälleen samaan tarkoitukseen kuin voimassa olevien toimenpiteiden soveltamisalaan kuuluvaa tuotetta.

(22) Koska Kiinan kansantasavallasta tuotavaa uutta tuotetyyppiä käytetään samaan tarkoitukseen kuin voimassa olevien toimenpiteiden soveltamisalaan kuuluvaa tuotetta, voidaan päätellä, että käyttäjät pitävät molempia tuotteita samanlaisina.

5. Uuden tuotetyypin ja muiden CN-koodiin 3824 30 00 kuuluvien tuotteiden erot

(23) Uusi tuotetyyppi kuuluu samaan CN-koodiin kuin puristusvalmiit jauheet eli CN-koodiin 3824 30 00. Se on toisin sanoen jatkojalostettu tuote.

(24) Jotta uusi tuotetyyppi voitaisiin erottaa CN-koodiin 3824 30 00 kuuluvista puristusvalmiista jauheista, voidaan soveltaa makroskooppista ulkomuotoa, hiukkaskokoa, kemiallista koostumusta ja juoksevuutta koskevia perusteita. Makroskooppisen ulkomuodon osalta ero on selkeä. Uuden tuotetyypin hiukkasia ei voi erottaa paljain silmin, kun taas puristusvalmiin jauheen hiukkaset ovat näkyvissä. Kemiallisesta koostumuksesta voidaan todeta, että päinvastoin kuin uuden tuotetyypin osalta puristusvalmiiden pulverien jokaiselle hiukkaselle on ominaista kaikkien kemiallisten aineosien selkeä erottuvuus ja homogeeninen jakautuminen. Lisäksi uuden tuotetyypin hiukkasmuoto on epäsäännöllinen, kun taas muiden seosten hiukkaset ovat pyöreitä. Uuden tuotetyypin juoksevuus on myös erittäin huono, kun taas puristusvalmis jauhe valuu vapaasti ja on koostumukseltaan homogeenistä. Heikkoa juoksevuutta voidaan mitata käyttäen kalibroitua suppiloa (esim. ISO-standardin 4490 mukainen Hallin virtausmittari).

6. Päätelmä

(25) Tutkimus osoitti, että väitetty uusi tuotetyyppi on pohjimmiltaan sama kuin voimassa olevien toimenpiteiden soveltamisalaan kuuluva tuote. Kuten johdanto-osan 15 kappaleessa todetaan, metallijauheen lisääminen ei muuta sen perusominaisuuksia tai käyttötarkoitusta.

(26) Näiden tulosten perusteella ja varsinkin siksi, että molempien tuotteiden pääasiallinen fyysinen ja kemiallinen koostumus on sama ja niitä käytetään käyttäjien mukaan samoihin tarkoituksiin, voimassa olevien toimenpiteiden soveltamisalaan kuuluvan tuotteen ja uuden tuotetyypin katsotaan olevan yksi ja sama tuote eli perusasetuksen 1 artiklan 4 kohdassa tarkoitettu tarkasteltavana oleva tuote.

E. TOIMENPITEET

(27) Edellä esitetyn perusteella katsotaan asianmukaiseksi täsmentää, että tarkasteltavana olevaan tuotteeseen sovellettavia voimassa olevia polkumyynnin vastaisia toimenpiteitä sovelletaan myös CN-koodiin ex 3824 30 00 kuuluvan uuden tuotetyypin tämänhetkiseen tuontiin,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 2268/2004 1 artiklan 1 kohta seuraavasti:

1. Otetaan käyttöön lopullinen polkumyyntitulli Kiinan kansantasavallasta peräisin olevan CN-koodeihin 2849 90 30 ja ex 3824 30 00[6] (TARIC-koodi 3824 30 00 10) luokiteltavan volframikarbidin, volframikarbidin ja metallijauheen seoksen sekä sulatetun volframikarbidin tuonnissa.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä päivänä kuuta .

Neuvoston puolesta

Puheenjohtaja

[1] EYVL 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

[2] EYVL C , , s. .

[3] EYVL 111, 9.4.1998, s. 1.

[4] EUVL L 395, 31.12.2004, s. 56.

[5] EUVL C 81, 31.3.2004, s. 8.

[6] Hiukkaset ovat epäsäännöllisiä eivätkä valu vapaasti kuten puristusvalmiin jauheen hiukkaset, jotka ovat pyöreitä tai rakeisia, homogeenisiä ja valuvat vapaasti. Heikkoa juoksevuutta voidaan mitata käyttäen kalibroitua suppiloa (esim. ISO-standardin 4490 mukainen Hallin virtausmittari).